Diari Oficial de la Generalitat Valenciana


Sumari del DOGV 6174, del 29-12-2009 (2009/14720)

ORDE de 23 de desembre 2009, de la Conselleria d'Agricultura, Pesca i Alimentació, per la qual es modifica l'Orde de 12 de gener de 2009 anterior de la Conselleria d'Agricultura, Pesca i Alimentació, per la qual s'establix el procediment de concessió i pagament de les subvencions destinades a determinats projectes de millora de la gestió mediambiental de les explotacions porcines a la Comunitat Valenciana i es convoquen les ajudes per a l'exercici 2010.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6174

Data del DOGV
:   29-12-2009

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2009/14063


Data del document
:   23-12-2009

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

 Descriptors 

:   * porcí
    * protecció del medi ambient
    * abonament orgànic
    * explotació agrària
    * contaminació d'origen agrícola
    * petita i mitjana empresa
    * legislació
    * suport econòmic

ORDE de 23 de desembre 2009, de la Conselleria d'Agricultura, Pesca i Alimentació, per la qual es modifica l'Orde de 12 de gener de 2009 anterior de la Conselleria d'Agricultura, Pesca i Alimentació, per la qual s'establix el procediment de concessió i pagament de les subvencions destinades a determinats projectes de millora de la gestió mediambiental de les explotacions porcines a la Comunitat Valenciana i es convoquen les ajudes per a l'exercici 2010. [2009/14766]  
El 3 de juliol de 2008 es va publicar el Reial Decret 987/2008, de 13 de juny, pel qual s'establixen les bases reguladores per a la concessió de les subvencions destinades a determinats projectes de millora de la gestió mediambiental de les explotacions porcines. D'acord amb l'article 8 d'este reial decret, correspon a la Generalitat convocar les ajudes en el seu àmbit territorial i determinar la forma i el mètode de tramitació.  
Basant-se en això, la Conselleria d'Agricultura, Pesca i Alimentació va publicar el dia 27 de gener de 2009 l'Orde de 12 de gener de 2009, per la qual s'establix el procediment de concessió i pagament de les subvencions destinades a determinats projectes de millora de la gestió mediambiental de les explotacions porcines a la Comunitat Valenciana.  
Estes ajudes s'ajusten a les disposicions de les directrius comunitàries sobre ajudes estatals al sector agrari i forestal 2007-2013 (2006/C 319/01), publicades en el DOUE C 319 de 27 de desembre de 2006, en les quals s'establixen quantitats absolutes o percentatges màxims permesos d'ajuda en els diferents conceptes subvencionables, ha sigut notificada a la Comissió Europea amb el número N223/2008 i la decisió d'esta ha sigut positiva.  
En l'apartat cinqué de l'annex de l'Orde de 12 de gener s'establix que les sol·licituds d'ajuda es presentaran per mitjà d'instància degudament emplenada i subscrita pel representant legal que corresponga.  
La instrucció dels expedients es realitzava fins ara als servicis territorials de la Conselleria d'Agricultura, Pesca i Alimentació; no obstant això, i a causa de la singularitat de l'ajuda, es creu oportú que esta instrucció es gestione directament des del Servici d'Innovació i Tecnologia Ramaderes.  
La Direcció General d'Economia de la Conselleria d'Economia, Hisenda i Ocupació ha d'avaluar si la mesura d'ajuda objecte de l'orde complix les disposicions i condicions establides en la decisió d'aprovació de la Comissió N223/2008, i sobre esta base realitza una sèrie de consideracions que obliguen a introduir certes modificacions en l'orde esmentada.  
Per tant, i a fi que s'inicie per a l'exercici 2010 el procés de sol·licitud i tramitació de les ajudes mencionades, es publica esta orde.  
Per tot això, a proposta de la directora general de Producció Agrària,  
ORDENE  
Article 1  
Es modifica l'apartat Quart de l'annex de l'Orde de 12 de gener de 2009, de la Conselleria d'Agricultura, Pesca i Alimentació, per la qual s'establix el procediment de concessió i pagament de les subvencions destinades a determinats projectes de millora de la gestió mediambiental de les explotacions porcines a la Comunitat Valenciana, que queda redactat en els termes següents:  
«1. Només seran subvencionables les inversions que generen costos suplementaris vinculats a la protecció del medi ambient. Tindran la consideració de costos suplementaris els que superen els costos normals. Tindran la consideració de costos normals aquells en què haja d'incórrer el ramader a fi de complir les normes jurídiques obligatòries.  
2. Les activitats subvencionables de l'ajuda seran, d'acord amb l'article 4 del Reial Decret 987/2008, de 13 de juny, les següents:  
a) Compra o arrendament amb opció de compra de maquinària i equipament necessari per a la preservació i millora de l'entorn natural en la gestió de purins de les explotacions porcines, fins al valor de mercat de la maquinària o l'equipament.  
b) Costos generals relacionats amb les despeses indicades en l'apartat anterior, com els honoraris d'assessors, els estudis de viabilitat o l'adquisició de patents i llicències.  
3. No es consideraran subvencionables les despeses relacionades amb els contractes d'arrendament amb opció de compra, exclosos els previstos en el punt 1ª, com ara impostos, marge de l'arrendador, costos de refinançament dels interessos, despeses generals, despeses d'assegurança, etc.  
4. No serà subvencionable l'assecatge tèrmic de purins.  
5. Les ajudes es concediran a activitats realitzades després de la presentació de la sol·licitud, i podran concedir-se a projectes d'execució plurianual sempre que es complisca allò que s'establix en l'article 57 del Reial Decret 887/2006, de 21 de juliol, pel qual s'aprova el reglament de la Llei 38/2003, de 17 de novembre, General de Subvencions.  
No seran objecte d'estes ajudes les activitats iniciades i/o realitzades amb anterioritat a l'acceptació de la sol·licitud per part de l'autoritat competent.  
6. No podran concedir-se ajudes que vulneren qualssevol prohibicions o restriccions imposades en reglaments del Consell pels quals s'establisquen organitzacions comunes de mercat, fins i tot quan eixes prohibicions i restriccions es referisquen únicament a l'ajuda comunitària, d'acord amb l'article 4.6 del Reglament (CE) 1857/2006, de la Comissió, de 15 de desembre de 2006, sobre l'aplicació dels articles 87 i 88 del Tractat a les ajudes estatals per a les petites i mitjanes empreses dedicades a la producció de productes agrícoles i pel qual es modifica el Reglament (CE) 70/2001, i tenint en compte el considerant 37 de les Directrius Comunitàries sobre Ajudes Estatals al Sector Agrari i Forestal 2007-2013.  
7. D'acord amb l'article 4.7 del Reglament (CE) 1857/2006, de la Comissió, de 15 de desembre de 2006, l'ajuda no s'ha de concedir per a inversions substitutives ni per a compra de drets de producció.  
8. No poden concedir-se ajudes per a l'adquisició d'equipament de segona mà.  
9. No seran subvencionables les inversions que donen lloc a un increment de la capacitat de producció.»  
Article 2  
S'afig el paràgraf següent al subapartat 6 del punt 3 de l'apartat Cinqué de l'annex de l'Orde de 12 de gener de 2009, de la Conselleria d'Agricultura, Pesca i Alimentació, per la qual s'establix el procediment de concessió i pagament de les subvencions destinades a determinats projectes de millora de la gestió mediambiental de les explotacions porcines a la Comunitat Valenciana:  
«El projecte ha de detallar la inversió de tal manera que permeta calcular amb exactitud les despeses suplementàries previstes objecte de l'ajuda.  
Els interessats han d'incloure en els seus projectes una sèrie de MTD (millores tècniques disponibles), indicades en la guia nacional elaborada pel Ministeri de Medi ambient, Medi Rural i Marí a fi de garantir que els sistemes i les tècniques de gestió proposats són idonis per a aconseguir efectes positius en el medi ambient i, en concret, la reducció de les emissions de NH3.»  
Article 3  
Es modifica l'apartat Sisé de l'annex de l'Orde de 12 de gener de 2009, de la Conselleria d'Agricultura, Pesca i Alimentació, per la qual s'establix el procediment de concessió i pagament de les subvencions destinades a determinats projectes de millora de la gestió mediambiental de les explotacions porcines a la Comunitat Valenciana, que queda redactat en els termes següents:  
«1. La intensitat bruta de l'ajuda serà el 75% de la inversió subvencionable a les zones desfavorides o a les zones indicades en l'article 36, lletra a), incisos i), ii), iii) del Reglament (CE) núm. 1698/2005, del Consell, de 20 de setembre de 2005, relatiu a l'ajuda al desenvolupament rural a través del Fons Europeu Agrícola de Desenvolupament Rural (FEADER), i el 60% a les altres regions. Només es consideraran inversions subvencionables les que ocasionen costos suplementaris d'acord amb el punt 1 de l'apartat quart de l'annex.   
2. La quantia màxima de l'ajuda no podrà superar els 400.000 euros per període de tres exercicis fiscals per a cada una de les sol·licituds aprovades.»  
Article 4  
Es modifica el punt 1 de l'apartat Huité de l'annex de l'Orde de 12 de gener de 2009, de la Conselleria d'Agricultura, Pesca i Alimentació, per la qual s'establix el procediment de concessió i pagament de les subvencions destinades a determinats projectes de millora de la gestió mediambiental de les explotacions porcines a la Comunitat Valenciana, que queda redactat en els termes següents:  
«La instrucció del procediment de concessió de subvencions correspondrà al Servici d'Innovació i Tecnologia Ramadera, que realitzarà d'ofici totes les actuacions que considere necessàries per a la determinació, el coneixement i la comprovació de les dades en virtut de les quals haja de formular-se la proposta de resolució, i remetrà a l'òrgan col·legiat un informe d'avaluació de les sol·licituds.»  
DISPOSICIONS ADDICIONALS  
Primera  
Es convoquen per a l'exercici 2010 les ajudes destinades a determinats projectes de millora de la gestió mediambiental de les explotacions porcines a la Comunitat Valenciana, les bases reguladores de les quals es contenen en l'Orde de 12 de gener de 2009, de la Conselleria d'Agricultura, Pesca i Alimentació (DOCV núm. 5941, de 27 de gener de 2009), modificada per mitjà d'esta orde.  
Segona  
D'acord amb el projecte de llei de pressupostos per a l'exercici 2010, la dotació pressupostària estimada serà de 300.000 €, a càrrec de la línia T6180, «Millora de la gestió de subproductes», capítol VII del programa 714.80, Desenvolupament i Millora de la Ramaderia.  
Tal com es disposa en l'Orde de 26 de setembre de 1994, de la Conselleria d'Economia i Hisenda (DOCV núm. 2361, de 6.10.1994), sobre tramitació anticipada d'expedients de despesa, la concessió de les ajudes estarà condicionada a l'existència en els pressupostos de crèdit adequat i suficient per a això.  
Segons esta mateixa orde, tots els actes dictats en els expedients de despesa anticipada s'entendran condicionats al fet que, quan es dicten les resolucions de concessió definitiva, subsistisquen les mateixes circumstàncies de fet i de dret existents en el moment en què es van produir els actes.  
Tercera  
El termini de presentació de sol·licituds per a l'exercici 2010 serà fins al dia 29 de gener de 2010.  
Quarta  
Les inversions es realitzaran i es justificaran davant de l'administració fins al dia 15 d'octubre de 2010, tal com s'establix en l'apartat nové de l'annex de l'Orde de 12 de gener de 2009.  
DISPOSICIONS FINALS  
Primera  
Es delega en el director general competent en matèria de ramaderia la concessió i denegació de les ajudes previstes en esta resolució.  
Segona  
Es faculta el director general competent en matèria de ramaderia per a dictar les disposicions necessàries per al desplegament i el compliment d'esta orde.  
Tercera  
Esta norma entrarà en vigor l'endemà de la publicació en el Diari Oficial de la Comunitat Valenciana.  
València, 23 de desembre de 2009  
La consellera d'Agricultura, Pesca i Alimentació,  
MARITINA HERNÁNDEZ MIÑANA